《吴桓王墓》
元代·郑元祐

有吴桓王之墓田，乃在盘门南郭边。墓中玉凫久化土，石上赤乌犹纪年。

寒食无人洒麦饭，东风满地飘榆钱。功昭前代启吴祚，葬地合择名山川。

阖闾城南不百步，土薄易致耕夫穿。昭纮众臣号详密，虑不及此宁非愆？

缅思山东举义日，郿炷顾已无诸贤。惟王父子起相继，黄星闪避东南天。

假之修龄定四海，许下岂容瞒著鞭？凿山掩匠等发掘，朽壤一抔谁独专？

白杨萧萧北邙路，姓名能得几人传？

作者简介：（1292—1364）处州遂昌人，迁钱塘，字明德，号尚左生。少颖悟，刻励于学。顺帝至正中，除平江儒学教授，升江浙儒学提举，卒于官。为文滂沛豪宕，诗亦清峻苍古。他早年时期居钱塘（今杭州市），后来侨居吴中近四十年，晚年命名其文集为《侨吴集》，另著有笔记《遂昌杂录》。